送釋存遊苕川兼懷子昂學士
作者：陳深
朝代：宋

paragraphs: 吳興山水邦，杳藹雲氣萃。
岡巒抱縈迴，溪流瀉清駛。
逍遥烟中客，縹渺雲際寺。
振錫赴幽尋，攬袂接遐契。
是時秋正中，曠朗天宇霽。
明月射神珠，光彩難自閟。
漁歌和遺音，茶經詫幽事。
欲從煙屩遊，苦爲塵鞅繫。
緬懷金坡英，歸來雲壑媚。
采采白蘋花，因風爲遥寄。